**Општина Бела Паланка**

**Локални акциони план за родну равноправност**

**2021-2023**

# УВОД

Родна равноправност подразумева једнаку заступљеност, моћ, утицај, расподелу одговорности, једнаке могућности за економску независност жена и мушкараца. Показатељи положаја жена, као и релативног положаја жена и мушкараца указују на неравноправну расподелу ресурса, моћи и могућности у различитим сферама друштвеног, економског и политичког живота. Родна равноправност је на глобалном нивоу дефинисана и као кључни предуслов развоја, а увођење родне перспективе у све политике, на свим нивоима, као главна стратегија за њено постизање.

Родна неједнакост је и даље присутна у свакодневном животу и отклањање захтева не само правно регулисање једнаких могућности, већ и промену приступа планирања и спровођења јавних политика које ће омогућити да жене и мушкарци имају једнаку корист од развоја заједнице. До скоро, локална димензија остваривања родне равноправности није била посебно истакнута и обавезе дефинисане законима и међународним документима су се односиле најчешће на државе. Међутим, имајући у виду да су локалне самоуправе најближе потребама грађана и грађанки, као и да задовољавање потреба грађанки и грађана спада у надлежности локалне самоуправе, јасно се указала потреба и кључна улога локалних власти у остваривању равноправности и спречавању дискриминације. Родна равноправност у локалним политикама је уједно и предуслов демократичности и доброг управљања на локалном нивоу, које је оријентисано на потребе грађана и грађанки.

Управо због значаја примене принципа родне равноправности на локалном нивоу, а недовољно јасне регулативе у том сегменту, Савет европских општина и региона донео је *Европску повељу за равноправност жена и мушкараца на локалном нивоу* и предузео низ акција за њену промоцију, али и установио кораке који ће осигурати њену примену. Тако Повеља подразумева израду Акционог плана за њено спровођење, али и међусобну сарадњу потписница која ће олакшати примену и размену добрих пракси. Европску повељу је до сада потписало преко 1300 локалних и регионалних управа широм Европе.

**Локални акциони план (ЛАП) дефинише активности које ће општина предузети са циљем унапређења родне равноправности и побољшања положаја жена,** а полазне основе за израду ЛАП су међународни документи у области родне равноправности, Европска повеља, надлежности локалне самоуправе (на основу Закона о локалној самоуправу Републике Србије). Стратешки приступ је увођење родне персективе у све програме и политике, а основа за дефинисање прироритета је анализа стања и развојни приоритети општине. Анализа стања је укључила прикупљање секундарних података и индикатора положаја жена и мушкараца и родне равноправности у општини Бела Паланка и процену капацитета општине у области родне равноправности. Процена капацитета је спроведена путем *Алата за процену капацитета локалних механизама за равноправност полова*, у оквиру европске подршке општинама Progres[[1]](#footnote-2) односно стручну подршку агенције Уједињених нација за родну равноправност и оснаживање жена – UN WOMEN.

# МЕЂУНАРОДНЕ СМЕРНИЦЕ И НОРМАТИВНИ ОКВИР

Осим Европске повеље за равноправност жена и мушкараца на локалном нивоу, која је уједно и једини документ који се односи искључиво на локалну самоуправу, локалне самоуправе на поштовање принципа родне равноправности обавезују и национални документи у Републици Србији. Република Србија са друге стране преузела је обавезе у овој области ратификацијом и међународних докумената (Уједињених Нација и Савета Европе), али и применом оних који су на глобалном нивоу установљени као смернице и стратегије када је у питању побољшање положаја жена и унапређење родне равноправности.

Као потписница Конвенције *Уједињених нација о укидању свих облика дискриминације жена* (CEDAW), Србија је дужна да систематски и континуирано спроводи принципе Конвенције, као и да одговарајућим мерама и активностима спроводи препоруке Комитета и извести о напретку у овим аспектима у Националним извештајима који се CEDAW комитету подносе сваких 5 година. Почетни извештај о стању права жена у Србији презентован је на 38. сесији Комитета, 2007. године. На основу извештаја, CEDAW Комитет је произвео закључке и препоруке за унапређење положаја жена и родне равноправности у Србији.

*Пекиншка декларација и Платформа за акцију* представља најширу политичку основу за креирање политика, стратегија и планова за остваривање родне равноправности. Она предвиђа велики број мера и активности за унапређење положаја свих жена, које су артикулисане кроз 12 стратешких области. Пекиншка платформа не обавезује само државу, него и друге актере и пружа препоруке за деловање на свим нивоима.

Осим ових, бројни су документи који се односе на поштовање људских права и људских права жена и других маргинализованих група. Низ других међународних докумената се односи на поједине аспекте положаја жена, као групе у неповољнијем положају, као што је учешће у одлучивању, положај жена на селу, положај Ромкиња, сузбијање родно заснованог насиља над женама и сл. Већина ових докумената је представљала основ за израду националног нормативног и стратешког оквира за остваривање родне равноправности.

Миленијумски циљеви развоја апострофирају родну равноправност, положај и здравље жена као приоритет односно родна равноправност јесте један од миленијумских циљева развоја. Такође су то и равноправан приступ основном образовању, унапређење здравља и смањена смртност деце.

## Европска повеља за равноправност жена и мушкараца на локалном нивоу

Поред бројних европских, али и међународних конвенција и резолуција које се односе на заштиту и унапређење људских права и/или унапређење родне равноправности и положаја жена, за локални ниво посебно је значајна Европска повеља за родну равноправност на локалном нивоу, коју је 2006. године креирао и промовисао Савет европских градова и регија. Повеља представља инструмент обавезивања на деловању ка остваривању родне равноправности и њеним потписивањем се локалне самоуправе – градови и општине обавезују да ће предузимати различите кораке како би спречили дискриминацију и осигурали равноправност. Повеља посебан акценат ставља на сузбијање вишеструке дискриминације. Општина Бела Паланка једна је од потписница Европске повеље у којој су дате смернице и обавезе општинама и градовима у области:

- учешћа у одлучивању и то не само формалног, него и у процесу консултација, информисања, саветовања и сл.

- пружања услуга, које треба да буду равноправно доступне и корисне мушкарцима и женама и посебно онима који су вишестурко дискриминасани или имају неки хендикеп. Услуге такође треба да буду инструменти за остваривање равноправности.

- остваривања и подстицања равноправности жена и мушкараца запослених у органима локалне самоуправе, у поледу равнотеже приватног и професионалног живота, напредовања, зарада, обука.

- осигуравања равноправности у планирању и развоју, као и у јавним набавкама и уговарањима односно било којој врсти потрошње јавних, буџетских средстава (што се може односити на јавне набавке, али и на све друге врсте јавних позива, конкурса и доделе бесповратних средстава).

Повеља такође наглашава укљученост и обавештеност грађана и грађанки, посебно оних који припадају вишеструко маргинализованим групама и претпоставља активности на промоцији родне равноправности и саме Повеље, те локалне самоуправе као њене потписнице.

# НАЦИОНАЛНИ НОРМАТИВНИ ОКВИР

Релевантни домаћи закони и политике које су значајне за равноправност полова на локалном нивоу су: Устав Републике Србије, Закон о равноправности полова, Закон о забрани дискриминације, Закон о локалној самоуправи, Национална стратегија за родну равноправност за период 2016-2020, Акциони план за период 2018-2020 ( Сл. гласник РС, чл. 4/16). Овим документима су уједно и дефинисане обавезе и могућности локалних самоуправа.

**Устав Републике Србије,** као основни и највиши правни акт у правном систему, садржи више одредби релевантних за успостављање и институционализацију механизама за равноправност полова на локалном нивоу:

- Обавезује све државне органе, па и органе који се образују у општини да воде политику једнаких могућности и ову политику изричито везује за остваривање равноправности жена и мушкараца (члан 15).

- Допушта могућност да се установе посебне мере ради постизања равноправности лица или групе лица који су суштински у неједнаком положају и одређује недискриминаторну природу ових мера (члан 21. став 4)

- Регулише право грађана на бесплатну правну помоћ која представља интегрални део целокупног система заштите људских и мањинских права (члан 67).

- Обавезује општину да се стара о остваривању, заштити и унапређењу људских и мањинских права (члан 190 став 3)

*Закон о равноправности полова* предвиђа да се органи јавне власти ангажују на развоју политике једнаких могућности у свим областима друштвеног живота, као и да тај процес треба да буде реализован кроз равноправно учешће жена и мушкараца у свим фазама планирања, доношења и спровођења одлука које су од утицаја на положај жена и мушкараца (члан 3). Закон дефинише директну, индиректну дискриминацију на основу рода, као и низ посебних правила којима се спречава, отклања дискриминација у различитим областима: запошљавању, социјалној, здравственој заштити, образовању, култури и спорту, као и у области породичних односа (посебно у питањима насиља у породици), у области информисања и судске заштите. Закон предвиђа и успостављање родно осетљивих статистичких података и евиденција, али и оснивање тела за равноправност полова на локалном нивоу (члан 39), као и њихову кључну улогу. Исто тако, одредбе Закона које се односе на учешће у одлучивању и друге аспекте дужне су да поштују и јединице локалне самоуправе.

*Закон о забрани дискриминације* дефинише дискриминацију као „свако неоправдано прављење разлике или неједнако поступање, односно пропуштање (искључивање, ограничавање или давање првенства), у односу на лица или групе као и на чланове њихових породица, или њима блиска лица, на отворен или прикривен начин, а који се заснива на раси, боји коже, прецима, држављанству, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, рођењу, генетским особеностима, здравственом стању, инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима“ (члан 2).

У истом члану Закон дефинише да се дискриминацијом не сматрају посебни облици заштите појединих група, као што су труднице, породиље, родитељи, особе са инвалидитетом, малолетници и други, односно омогућава афирмативне акције.

***Национална стратегија за родну равноправност за период 2016-2020 обухвата следеће сегменте*** : Родну равноправност у партнерским и породичним облицима- економија старања и расподела времена , учешће у политичком животу, родну равноправност у сфери економије-тржишта, рада, предузетништва, пољопривреде и села, родну равноправност у систему формалног образовања и васпитања, насиље над женама, родну равноправност у медијској сфери, увођење родне равноправности у јавне политике и програме, институционалне механизме родне равноправности, вишеструке дискриминације и рањиве групе, анализа снага , слабости, прилика и претњи. Посебна пажња овом стратегијом посвећена је женама које су мање видљиве , па ту постоји велика дискриминација, а то су Ромкиње, жене на селу, жене са инвалидитетом. Основни циљеви стратегије су:

- промењени родни обрасци и унапређена култура родне равноправности

-повећана равноправност жена и мушкараца применом политика и мера једнаких могућности

-системско увођење родне перспективе у доношењу,спровођењу и праћењу јавних политика.

Па у оквиру тих циљева:

- веће економско оснаживање жена и поспешивање њиховог занатског укључивања у политички живот, као и постављање на руководећа места у органима власти на локалном и републичком нивоу.

У области одлучивања, локалне самоуправе су дужне да обезбеде поштовање заступљености од најмање 30 % мање заступљеног пола (жена) у представничким телима, позицијама извршне власти,

јавних предузећа и установа, али и да спроводе афирмативне мере и улажу напоре за укључивање жена из вишеструко маргинализованих група у процесе доношења одлука. Такође, општине су дужне да чвршће установе функционисање локалних механизама за равноправност полова који ће пратити поштовање принципа родне равноправности у локалним политикама.

У оквиру доношења буџета и економског развоја НАП предвиђа родно буџетирање на локалном нивоу и родно осетљиве буџетске линије, као и афирмативне мере на запошљавању жена и подстицању женског предузетништва, у оквиру активности локалних институција.

У стратешкој области образовања, предвиђене су активности локалних самоуправа на описмењавању старијих жена, посебно у неразвијеним сеоским подручјима и Ромкиња, као и стипендирање жена и девојчица, организовање обука о коришћењу информационо-комуникационих технологија (ИКТ) које ће бити доступне женама.

Промоција женског спорта, улагање и подстицање женског спорта, као и учешће жена у одлучивању у спорту и спортским организацијама значајни су аспекти унапређења здравља жена, као и подршка фомирању и раду саветовалишта за жене и група за подршку женама.

Србија је 2013. године потписала Конвенцију Савета Европе о борби против родно заснованог насиља према женама – Истанбулску конвенцију. Женске организације посебно инсистирају на изрицању хитних мера заштите, јачању капацитета институција, посебно правосудних и јачању сарадње институција. Посебно је значајно омогућити институционализацију услуга које женске организације пружају женама у ситуацији насиља.

# АНАЛИЗА СТАЊА

Анализа стања је организована у складу са областима које, из перспективе надлежности локалне самоуправе, укључује Европска повеља. Те области су:

1. учешће у одлучивању
2. доступност и квалитет услуга (образовање, здравство, социјалне услуге и сл.)
3. економски развој
4. родно засновано насиље над женама
5. институционални оквир за равноправност и сузбијање дискриминације и родних стереотипа

У општини Бела Паланка је више мушкараца него жена. Мушкараца има 6 100 наспрам

5 625 жена. Највеће разлике у броју жена и мушкараца су и у старосним групама од 30-40 и између 60 и 70 година старости. Ово је последица миграција становништва у којима већину миграната чине жене.

|  |  |  |  |
| --- | --- | --- | --- |
|  | 2018 |  | 2019 |
|  |  |
|  | женско | мушко |  | женско | мушко |
| Деца старости до 6 година | 291 | 312 |   | 283 | 307 |
| Деца старости од 7-14 година | 416 | 429 |  | 407 | 434 |
| Становништво старости 15-18 година  | 217 | 252 |   | 210 | 236 |
| Младо 15-29 година  | 907 | 1069 |  | 866 | 1049 |
| Радни контигент становништва 15-64 године | 3484 | 4007 |   | 3407 | 3968 |
| Укупан број становника  | 5733 | 6176 |   | 5625 | 6100 |

## Учешће у одлучивању

Равноправно учешће жена у одлучивању не односи се само на формалну заступљеност жена на јавним функцијама, иако је веома значајна, већ и на могућности да жене учествују у процесима доношења одлука, да буду информисане и консултоване о локалним приоритетима и локалним проблемима, да се умрежавају, удружују и учествују у јавном животу заједнице.

Као и у већини општина у Србији, захваљујући изборној квоти у Закону у локаним изборима, у Скупштини Општине Бела Паланка има 35 % одборница. У општинском већу од 7 чланова две су жене, председник и потпредседник општине су мушкарци.

Мушкарци чине већину запослених у јединици локалне самоуправе и већину руководилаца у јавним предузећима и установама.Од седморо руководилаца, само су две жене( предшколска установа и спортски центар).Од три школе на територији општине у двема су руководиоци мушкарци.

У општини Бела Паланка има више од двадесет удружења грађана, од чега само једним руководе жене – удружење грађана „Мирис завичаја“ које ради на очувању и промоцији културе и традиције.

Локална самоуправа је током претходне две године подржала удружења грађана финансијским средствима у буџету. Нема података о заступљености жена и мушкараца међу учесницима у пројектима.

Консултације о локалним програмима и политикама се одржавају, али нема евиденције о броју жена и мушкараца који на њима учествују.

## Доступност и квалитет услуга

Доступност и квалитет услуга се односи на коришћење и потребе за услугама које пружа локална самоуправа на основу својих надлежности, као и на могућности да се кроз планирање и пружање услуга допринесе унапређењу положаја жена и родној равноправности.

### Образовање

Значајно већи проценат жена у односу на мушкарце има непотпуно или само основно образовање, а самим тим је и мањи проценат жена у односу на мушкарце које имају средње образовање. Разлике између мушкараца и жена са вишим и високим образовањем су занемарљиве.

Највише неписмених особа су жене старије од 65 година и мушкарци старости од 20 – 34 године.

Обухват деце основним образовањем је висок 96.6%, али је стопа завршавања основне школе нижа 85.5% што показује да деца испадају из система у основношколском узрасту. Нема података разврстаних по полу који би указали на разлике између дечака и девојчица.

Образовна структура дечака је неповољнија од образовне структуре девојчица јер их знатно више уписује и завршава средње трогодишње и четворогодишње школе, док девојчице више завршавају гимназују.

У општини од пре пар година функционише основно образовање одраслих.Реализује га Основна школа Јован Аранђеловић из Црвене Реке.Међу полазницима више је жена него мушкараца.Школске 2019/2020 године уписано је 40 полазника, 27 жена и 13 мушкараца. .

Жене су нешто мање компјутерски писмене од мушкараца, али нема података о учесталости и сврси коришћења компјутера, по полу.

### Здравство

Подаци о броју лекара показују да је најмањи број лекара специјалиста доступан за здравствену заштиту жена, као и да је број жена обухваћених здравственом заштитом у току првог триместра трудноће непотпун.

|  |  |  |  |
| --- | --- | --- | --- |
| Број лекара |   | 26 | (2019) |
| Број лекара на 1000 становника |  | 2.2 | (2019) |
| Број лекара на 1000 становника - здравствена заштита деце |  | 1.7 | (2019) |
| Број лекара на 1000 становника - здравствена заштита школске деце и омладине |  | 1.4 | (2019) |
| Броја лекара на 1000 становника - здравствена заштита одраслих  |  | 1.5 | (2019) |
| Број стоматолога на 1000 становника - здравствена стоматолошка заштита  |  | 1.0 | (2019) |
| Број лекара на 1000 становника - здравствена заштита жена  |  | 0.20 | (2019) |
| Обухват жена у току првог триместра трудноће савременом здравственом заштитом  |   | 75.8 | (2019) |

### Социјалне услуге

Међу корисницима социјалне помоћи више је жена него мушкараца.По тренутно доступним подацима од 412 носилаца решења корисника новчане социјалне помоћи њих 167 су жене . Социјална помоћ је намењена сиромашним породицама, затим као дечији додатак, туђа нега и помоћ и сл. Имајући у виду да су на нивоу Србије у већем ризику од сиромаштва особе старије од 65 година које живе саме, самохрани родитељи, као и једночлана женска домаћинства можемо претпоставити да су то најчешће категорије корисника/ца и у Белој Паланци.

Осим социјалне помоћи и услуга које пружа Центар за социјални рад (где је 254 корисника на једног социјалниг радника/цу), општина Бела Паланке пружа и друге врсте социјалних услуга.Почевши од 2016.године у општини се пружа услуга Помоћ у кући за стара лица.Међу корисницима је 220 жена и 80 мушкараца.Што се тиче запослених, неговатељице су све жене, а мушкараца има на пословима који су „ традиционално“ мушки –возачи, хаус мајстори и чувари.Од ове године пројектно је уведедена услуга Лични пратилац детета.Пратиоци су искључиво жене и девојке, а међу корисницима је више девојчица.

Издвајања за услуге социјалне заштите су последњих година значајна.По подацима из 2018.године укупна издвајања за услуге и материјалну подршку износила су 26 милиона динара чинећи 3,5% у буџету општине .80% ових средстава било је опредељено за услуге социјалне заштите.Тада, у 2018.години, обухват корисника на годишњем нивоу износио је 321 , од чега је 68% корисника женског пола.

## Економски развој

Стопа запослености је изразито ниска, а број запослених чине 14.9% од укупног броја становника. Међу запосленима и онима који су евидентирани као незапослени (видљиви на тржишту рада) више је мушкараца него жена.

Подаци показују знатно неповољнији положај жена него мушкараца на тржишту рада, посебно када је у питању неактивност.

|  |  |  |
| --- | --- | --- |
|   | Жене | Мушкарци |
| *Економски активни*  |   |   |
| Обављају занимање  | 975 | 1664 |
| Незапослени  | 708 | 949 |
| *Економски неактивни*  |   |   |
| Деца млађа од 15 година  | 717 | 756 |
| Пензионери  | 1800 | 1705 |
| Лица са приходима од имовине  | 7 | 53 |
| Ученици и студенти 15 и више година  | 383 | 381 |
| Лица која обављају само кућне послове у свом домаћинству  | 925 | 236 |
| Остала неактивна лица  | 352 | 515 |
| Укупно  | 5867 | 6259 |

Знатно је мање жена запослено у односу на мушкарце, а број жена које обављају само неплаћене кућне послове је скоро три пута већи у односу на мушкарце са истим статусом. Знатно више мушкараца него жена има приходе од имовине (а можемо претпоставити да знатно мање жена има и имовину на свом имену).

Положај жена ангажованих у пољопривреди такође је веома неповољан. Само 20% носилаца газдинстава су жене, највећи удео жена ангажован је на породичном газдинству, али не и стално запослен. Жена је мање и међу запосленима на пољопривредним газдинствима правних лица (нису породична газдинства), а међу менаџерима газдинстава их нема. Нема података о броју жена које су неформално ангажоване на газдинствима правних лица.

|  |  |  |  |
| --- | --- | --- | --- |
|  | Укупно | Жене | Мушкарци |
| Носиоци породичног газдинства | 2470 | 495 | 1975 |
| Чланови породице који обављају пољопривредну активност на породичном газдинству  | 2147 | 1473 | 674 |
| Стално запослени на породичном газдинству  | 0 | 0 | 0 |
| Стално запослени на газдинству правног лица  | 54 | 10 | 44 |
| Управници/менаџери на газдинствима  | 2493 | 468 | 2025 |

## Родно засновано насиље над женама и безбедност

Број жена које су пријавиле насиље 2019 је био 13. Нема података о облицима подршке који су им пружени нити покренутим процедурама. У Белој Паланци нема неформалне подршке женских група женама у ситуацији насиља.

Младићи су знатно чешће у сукобу са законом од девојака старости 6-17 година.

|  |  |  |  |  |  |  |
| --- | --- | --- | --- | --- | --- | --- |
|

|  |
| --- |
|  |

 |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|   |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

## Правци развоја и приоритети општине Бела Паланка

Општина Бела Паланка улаже средстава у здравство, образовање и социјалну заштиту.

Такође, издвајају се средства за подстицање бављења спортом деце и младих. Изграђен је спортски центар, а 2015. су започеле и школе кошарке и фудбала и програм пливања.

 У Стратегији одрживог развоја општине Бела Паланка (2021 – 2027) превиђена је изградња путне мреже и тротоара, водоводне и канализационе мреже, што ће свакако унапредити квалитет живота жена и мушкараца у општини. Предвиђено је унапређење услова живота у ромским насељима и изградња зграде за социјално становање; просторно уређење општине и улагање у спортске објекте. У области економског развоја, осим подршке предузетништву предвиђена је и подршка диверзификације економске активности у сеоским подручјима и подршка пољопривредној производњи. Унапређење услуга, од здравствених, образовних и услуга јавне управе је такође предвиђено акционим планом.

Циљеви акционог плана за развој општине одговарају областима које су кључне и за унапређење положаја жена посебно у области подстицања пољопривредне производње, инсфрастуктурних улагања, унапређења здравствених услуга и улагања у услове у образованим институцијама. Жене су препознате као социјална категорија, али и као потенцијалне пружатељке услуга у области социјалне заштите, али нису као циљна група за подршку пољопривреди или развоју туризма, иако жене несумњиво, имају знања и вештине у овим делатностима.

Вишеструка дискриминација и рањиве групе

 У члану 2 Закона о забрани дискриминације забрањује се свака дискриминација на основу 6 главних критеријума, а то су: пол, године, инвалидитет, вера, раса и сексуална оријентација. Meђутим, неретко су појединци дискриминисани на основу више од једног критеријума. Дискриминација по више основа назива се вишеструка дискриминација. На пример, старија жена која припада мањинској етничкој групи има веће шансе да буде дискриминисана због година, пола и етничке припадности од жене исте доби која припада већинској етничкој групи.

Вишеструка дискриминација може бити: адитивна и интерсекцијска.Адитивна дискриминација се јавља онда када се може препознати одвојен утицај различитих основа за дискриминацију (старија жена може на послу дискриминисана због година, а у приступу здрваственој заштити због пола).Интерсекцијска дискриминација заснива се на комбинацији једног или више основа за дискриминацију: приликом порођаја жена ромске националности може доживети дискриминацију не само зато што је жена јер не доживљавају све жене такву дискриминацију, и не само зато што је Ромкиња јер се са таквом дискриминацијом не суочавају сви Роми. Она се може суочавати са дискриминацијом у исто време и зато што је жена, Ромкиња и жена која рађа.

Жене које припадају одређеним угроженим групама су у већем ризику да буду подвргнуте неједнаком третману јер поседују карактеристике које их чине подложнијим дискриминацији и подложније су вишеструкој дискриминацији у односу на мушкарце који припадају истим групама, али и у односу на жене из других група.

## Увођење родне равноправности у јавне политике и програме и унапређење инстутуционалних механизама родне равнправности у ЈЛС

У општини Бела Паланка тело за равноправност полова установљено je 2015. године.

На основу процене капацитета локалног механизма и локалне самоуправе у целини дефинисани су приоритети за унапређење оквира за родну равноправност и сузбијање дискриминације.

Оквир за равноправност подразумева:

* институционална решења за родну процену политика и програма (подаци разврстани по полу, консултације са женама и мушкарцима о задовољству услугама, проблемима и приоритетима)
* промоција родне равноправности у општинским документима и јавним позивима
* афирмативне мере за рањиве категорије становништва какве су особе са инвалидитетом и сметњама у развоју, Роми и Ромкиње, самохрани родитељи, стари, жене са села

Имајући у виду да је тело за равноправност полова у општини установљено потребно је даље радити на укључивању запослених у рад на остваривању родне равноправности и

установити процедуре које ће обезбедити одрживост приступа.Промена је посебно значајна јер је на државном нивоу препознато да политика једнаког третмана као и специфичне политике родне равноправности које се ослањају на оснаживање жена дају жељене ефекте , односно политика уродњавања или родне перспективе буде прихваћена као основа у стратешком документу.

 **АКЦИОНИ ПЛАН ЗА СПРОВОЂЕЊЕ НАЦИОНАЛНЕ СТРАТЕГИЈЕ ЗА РОДНУ РАВНОПРАВНОСТ**

 **ЗА ПЕРИОД OД 2021. ДО 2023. ГОДИНЕ**

|  |
| --- |
| 1. **ОПШТИ ЦИЉ: ПРОМЕЊЕНИ РОДНИ ОБРАСЦИ И УНАПРЕЂЕНА КУЛТУРА РОДНЕ РАВНОПРАВНОСТИ**

**Индикатор исхода: Ставови грађана и грађанки о родној равноправности и препознатљивост политика у области родне равноправности**  |
| **Посебан циљ** | **Очекивани резултат 2023.**  | **Показатељ и извор потврде 2021-03-22.**  | **Исход 2023.**  |
| **1.1. Повећани капацитети и знање руководилаца/руководитељки и запослених у органима јавне власти о родној равноправности**  | **Најмање 80% руководилаца/руководитељки и запослених у органима јавне власти препознају узроке и облике дискриминације и разумеју мере за постизање родне равноправности**  | **Истраживање и тестови знања**  | **Смањена институционална дискриминација;****Унапређена примена афирмативних мера и антидискриминаторног законодавства;** **Унапређена примена законских мера у области заштите људских права и родне равноправности** |
| **Мере**  | **Показатељи исхода** | **Активности**  | **Показатељи спроведене активности**  | **Носиоци** | **Партнери**  | **Потребна средства** **(рсд)**  | **Рок**  |
| 1.1.1. Редовна и обавезујућа обука о људским правима, родној равноправности и антидискриминацији за све руководиоце/руководитељке и запослене у органима јавне власти на локалном нивоу  | Руководиоци/руководитељке и запослени/запослене у органима јавне власти разумеју основе неравноправности и родно засноване дискриминације, вишеструке дискриминације, кључне мере за постизање равноправности и своју улогу у недискриминаторном поступању и изради и примени одговарајућих мера у свом делокругу | Иницијатива за допуну програма обуке за руководиоце/руководитељке и запослене у органима јавне власти | Израђен предлог програма обуке | Тело за родну равноправностСлужба за управљање кадровима  | Министарство надлежно за државну управу и локалну самоуправу;Министарство за дијалог;Tим за социјално укључивање и смањење сиромаштва;образовне институције; удружења грађана;међународне организације (посебно УН) | Средства буџета јединице локалне самоуправе | март 2022. |
| Реализација обуке за руководиоце/руководитељке и запослене у органима јавне власти на локалном нивоу  | Број руководилаца/руководитељки и запослених у органима јавне власти на локалном нивоу који су прошли обуке | Локална тела за родну равноправност | Јединице локалне самоуправе;Стална конференција градова и општина;образовне институције (нарочито акредитоване студије рода);удружења грађана | Средства буџета јединице локалне самоуправе | до краја 2023. године  |
| **ОПШТИ ЦИЉ 2: ПОВЕЋАНА РАВНОПРАВНОСТ ЖЕНА И МУШКАРАЦА ПРИМЕНОМ ПОЛИТИКА И МЕРА ЈЕДНАКИХ МОГУЋНОСТИ[[2]](#footnote-3)****Индикатор исхода: Повећане вредности Индекса родне равноправности (општег Индекса и по доменима у односу на Индекс из 2015. године)** |
|  **Посебан циљ** | **Очекивани резултат 2023.**  | **Показатељ и извор потврде 2023.**  | **Исход 2023.**  |
| **2.1. Равноправно учешће жена и мушкараца у родитељству и економији старања** | **Време које жене и мушкарци троше на неплаћене послове је равноправно распоређено**  | **Време проведено у неплаћеном послу;** **Време утрошено на бригу о деци;****Извор: Истраживање потрошње времена**  |  **Унапређен квалитет живота мушкараца и жена**  |
| **Мере**  | **Показатељи исхода** | **Активности**  | **Показатељи спроведене активности** | **Носиоци** | **Партнери**  | **Потребна средства**  | **Рок**  |
| 2.1.1. Креирати доступне алтернативне и нове услуге за бригу о деци, старим особама и зависним особама  | Повећана стопа активности жена и смањен број радних сати у економији старања  | Повећати доступност и обухват корисника/корисница услуга бриге о старима и зависним особама, на свим нивоима Одржавање едукативних радионица на тему улоге оца у одгајању деце | Број пружалаца услуга – особа ангажованих на пружању услуга, по полу; Број корисника/корисница услуга  | Министарство надлежно за рад и социјалну политику  | Удружења пружалаца услуга социјалне заштите; Удружење грађана Те деум јединице локалнe самоуправe | Донаторска средства |  |
| Измена критеријума за упис деце незапослених мајки/родитеља у вртиће  | Измењени критеријуми за упис деце у вртиће;Број програма/установа у којима је обезбеђен полудневни боравак деце незапослених родитеља – мајки  | Министарство надлежно за рад и социјалну политику | Јединице локалнe самоуправe;Министарство надлежно за просвету  | Нису потребна додатна средства  | децембар 2021. |
| Успостављање и ширење дневних центара за боравак незапослених мајки, деце и одраслих са сметњама у развоју и зависних особа, на локалном нивоу  | Број центара;Број корисника/корицница;Задовољство корисника/корисница и њихових родитеља, старатеља/старатељки  | Министарство надлежно за рад и социјалну политику | Јединице локалнe самоуправe;центри за социјални рад; акредитована удружења грађана | Буџети јединица локалних самоуправа, донаторска средства  | септембар 2022. |
| Испитивање могућности и модела коришћења флексибилних облика рада и запошљавања мајки/родитеља деце са сметњама у развоју, инвалидитетом и сл; израда и пилотирање програма | Број спроведених испитивања и анализа потреба;Број пријављених пројеката  | Координационо тело за родну равноправност | Министарство надлежно за рад и социјалну политикуЈединице локалнe самоуправe;центри за социјални рад; акредитована удружења грађана;Тим за социјално укључивање и смањење сиромаштва | Донације удружењима у сарадњи са јединицама локалне самоуправе у износу од 3 000 000,00  | децембар 2023. |
| 2.1.2. Подршка младим мајкама и малолетним мајкама за наставак школовања и запошљавање са акцентом на рањиве групе жена  | Број младих мајки које су завршиле започет степен школовања; Број младих мајки које су наставиле школовање;Број младих мајки које су се запослиле  | Мапирање малолетница и жена млађих од 24 године које су родиле децу и „испале” из образовног система  | Број малолетних мајки које су „испале” из образовног система; Мапирање њихових потреба и могућности за наставак школовања и/или запошљавање  | Јединице локалне самоуправе | Министарство просветe;Министарство надлежно за рад и социјалну политику;РФЗО Женскаудружења; ромска женска удружења  | 70.000,00  | јун – децембар 2021.  |
| Информисање младих жена о могућностима запошљавања, социјалног предузетништва и сл. Повећан обухват младих мајки функционалним образовањем одраслих | Број младих мајки које су информисане о могућностима за запошљавање;Број актера који подржавају запошљавање младих мајки  | Министарство надлежно за омладину  | Јединице локалне самоуправе;Канцеларије за младе;Министарство надлежно за рад и социјалну политику;ОШ Јован Аранђеловић ромске женска удружења  | Нису потребна додатна средства у односу на она опредељена републичким и локалним буџетима за функционисање школа | децембар . /2021 |
| **Посебан циљ**  | **Очекивани резултат 2022.**  | **Показатељ и извор потврде 2022.** | **Исход 2023.**  |
| **2.2. Жене и мушкарци равноправно одлучују у јавном и политичком животу** | **Повећана заступљеност жена за 5% на свим нивоима**  | **Заступљеност жена на местима одлучивања**  |  **Жене и мушкарци равноправно учествују у доношењу одлука на свим нивоима јавне власти и у свим фазама израде и усвајања одлука**  |
| **Мере**  | **Показатељи исхода** | **Активности**  | **Показатељи спроведене активности**  | **Носиоци** | **Партнери**  | **Потребна средства**  | **Рок**  |
| 2.2.1. Обезбедити равноправно учешће жена у одлучивању у представничким телима на свим нивоима  | Број жена у представничким телима и њиховим радним и саветодавним телима на свим нивоима; Број поднетих и усвојених амандмана на прописе и политике у кључним областима  | Координација послова државне управе у вези са унапређењем законодавног оквира ради обезбеђења учешћа најмање 30% мање заступљеног пола у свим радним и саветодавним телима и делегацијама представничких тела | Измењени акти  | Тело за родну равноправност | Народна скупштина Републике Србије;скупштина аутономне покрајине; скупштине јединица локалне самоуправе  | Нису потребна додатна средства | март 2023.  |
| 2.2.2.Обезбедити учешће жена, укључујући и припаднице рањивих група и/или њихових представничких удружења, у процесима креирања, примене и надзирања политика на свим нивоима и у свим областима  | Број жена и удружења која се баве питањима заштите жена укључених у процесе креирања, примене и надзирања прописа и политика у кључним областима  | Иницијатива за обезбеђивање учешћа најмање 30% жена у свим саветодавним, стручним и радним телима у процесу израде јавних политика, посебно у области: здравља, економског развоја, образовања и науке, пољопривреде и руралног развоја, буџета, безбедности, приступа правди, социјалне политике, културе, омладине и спорта | 30% жена у саветодавним, стручним радним телима и Саветима месних заједница | Тело за родну равноправност | Јединице локалне самоуправе  | Нису потребна средства | март 2023.  |
| **Посебан циљ** | **Очекивани резултат 2022.**  | **Показатељ и извор потврде 2020.** | **Исход 2022.**  |
| **2.3. Жене и мушкарци у руралним подручјима активно и равноправно доприносе развоју и имају равноправан приступ резултатима развоја** |  | **Стопа формалне запослености жена на селу;** **Показатељи положаја жена у пољопривреди повећани за 7% у односу на 2018.**  | **Унапређен положај жена на селу у погледу формалног статуса и располагања ресурсима** |
| **Мере**  | **Показатељи исхода** | **Активности**  | **Показатељи спроведене активности**  | **Носиоци** | **Партнери**  | **Потребна средства**  | **Рок**  |
| 2.3.1. Подршка женама са села за развијање предузетничких иницијатива у пољопривреди и ван пољопривреде  |  Смањена неформална запосленост жена на селу  | Координирање активности на обезбеђивању приступа неформалном учењу ради развоја предузетништва жена на селу (у пољопривреди и ван пољопривреде) | Број обука за жене на селу у области предузетништва и/или пољопривреде;Број жена које су прошле обуку;Број жена које су укључене у програме неформалног учења  | Координационо тело за родну равноправност  | Женска удружења;јединице локалне самоуправе; Агенције за локални економски развој; удружења предузетница  | Буџети јединица локалних самоуправа; донаторска средства  | март – август 2022.  |
| Осигурати приступ женама са села подстицајним средствима у области пољопривреде и предузетништва (у пољопривреди и ван ње) формулисањем афирмативних мера  | Број жена са села које су користиле подстицајна средства, по врсти средстава и сектору  | Министарство надлежно за пољопривреду  |  | Нису потребна додатна средства  | 2021/2022 |
| **Посебан циљ** | **Очекивани резултат 2022.**  | **Показатељ и извор потврде 2018.** | **Исход 2023.**  |
| **2.4. Побољшано здравље жена и равноправан приступ здравственим услугама**  | **Унапређено здравствено стање жена**  | **Показатељи здравственог стања жена – индекс родне равнопранвости, подаци Института за јавно здравље и Републичког завода за статистику, разврстани по полу**  | **Смањена стопа смртности од малигних болести** **Повећано очекивано трајање живота** **Повољнији показатељи здравстевеног стања**  |
| **Мере**  | **Показатељи исхода** | **Активности**  | **Показатељи спроведене активности**  | **Носиоци** | **Партнери**  | **Потребна средства**  | **Рок**  |
| 2.4.1. Повећана доступност здравствених услуга за жене и мушкарце из руралних подручја  | Број пацијенткиња/пацијената који су добили здравствене услуге у руралним подручјима  | Организовање мобилних тимова здравствених радник/радница примарне здравствене заштите који ће на шестомесечном нивоу обављати специјалистичке прегледе у насељеним местима  |  Број мобилних тимова;Број обухваћених пацијената/пацијенткиња; Број посећених насеља ( месних заједница) | Министарствoздравља   | Јединице локалне самоуправе  | Износ потребан за организацију мобилних тимова у коме ће министарство здравља учествовати са 50%  | јануар 2023.  |
| Организован бесплатан превоз за грађане/грађанке из руралних подручја у циљу обављања лекарског прегледа (једном у две недеље, свакодневно, по потреби)  | Број месних заједница у којима је организован бесплатан превоз; | Јединице локалне самоуправе  | Домови здравља | Буџет ЈЛС |  |

Број:

У Белој Паланци, дана . године

**ОПШТИНСКО ВЕЋЕ ОПШТИНЕ БЕЛА ПАЛАНКА**

**Председник Општине**

**Бела Паланка**

**Горан Миљковић**

1. <http://www.europeanprogres.org/> [↑](#footnote-ref-2)
2. Напомена: Мере из Посебног циља 2.6. Стратегије, које се тичу положаја жена из вишеструко дискриминисаних и рањивих група, су с обзиром на свој интерсекторски карактер, у Плану активности сврстане (смештене) у друге односне посебне циљеве [↑](#footnote-ref-3)